### Beslutning

Mette Christensen, Jonna Lauritsen, Ronni Lauritsen og Borris Henriksen kunne tiltræde indstillingen i overensstemmelse med Magistratens anbefaling.

 Werner Clausen og Tonny Kjær tog forbehold med henblik på en nærmere drøftelse i byrådsgruppen.

 Karsten Karlsen var forhindret i at deltage i udvalgets behandling af sagen.

Endelig vedtagelse af forslag til Planstrategi 2015 og besvarelse af indkomne høringsbidrag.

### Resumé

Forslag til Planstrategi 2015 - ”Klog vækst frem mod 2050” - er et strategipapir, som med afsæt i [adresse] fastlægger rammerne og retningen for den langsigtede byudvikling.

 Under den offentlige høring om forslag til Planstrategi 2015 indkom godt 90 høringsbidrag, heriblandt fra 13 fællesråd og 17 institutioner, foreninger m.v.

 Der er en overvejende positiv tilslutning til strategien om klog vækst og det lange perspektiv. Men der er også nogle, som er bekymrede i forhold til strategien om fortætning samt fordelingen af udviklingen mellem midtbyen og de fritliggende bysamfund.

 Det anbefales, at strategien vedtages endeligt med tre præciseringer, samt at der gennemføres en række dialogmøder og undersøgelser forud for fremsendelsen af indstillingen om offentliggørelse af forslag til Kommuneplan 2017 ultimo 2016.

 Ca. 50 forslag om ændret anvendelse af eksisterende byområder og inddragelse af landzonearealer til byudviklingsformål forslås undersøgt nærmere i forbindelse med ovennævnte dialogmøder og undersøgelser.

### Indstilling

At 1) Planstrategi 2015 vedtages endeligt med tre ændringer, jf. afsnit 5.

 At 2) I forbindelse med udarbejdelsen af forslag til Kommuneplan 2017 gennemføres særlige dialogforløb i udvalgte lokalsamfund.

 At 3) I forbindelse med udarbejdelsen af forslag til Kommuneplan 2017 gennemføres følgende undersøgelser:
     a.    En undersøgelse af, hvordan der i kommuneplanlægningen eventuelt kan tages højde for ledig skolekapacitet.
     b.    En undersøgelse af, hvordan der eventuelt kan inddrages yderligere bar-markarealer til åben-lav boligbebyggelse.
     c.    En undersøgelse af arealressourcen til erhverv, herunder specielt til grundvandstruende virksomheder.

 At 4) De indkomne høringsbidrag besvares i overensstemmelse med ovenstående tre beslutningspunkter og derudover nærværende indstilling, afsnit 5 og Bilag 1.

### Sagens forløb

13-06-2016 Magistraten
Fremsendes til [adresse] med bemærkning, at Magistraten i mødet den 13. juni 2016 anbefaler, at byrådet tiltræder Borgmesterens Afdelings og Magistratsafdelingen for Teknik og Miljøs indstilling af 8. juni 2016.

 Freja Kristiansen tog forbehold med henblik på drøftelse i gruppe.
 22-06-2016 Aarhus Byråd
Sagens behandling blev udsat i byrådets møde den 22. juni 2016.
 17-08-2016 [adresse]
Fremsendes til Teknisk Udvalg til behandling i henhold til beslutning i byrådets møde den 17. august 2016.
 05-09-2016 Teknisk Udvalg
Mette Christensen, Jonna Lauritsen, Ronni Lauritsen og Borris Henriksen kunne tiltræde indstillingen i overensstemmelse med Magistratens anbefaling.

 Werner Clausen og Tonny Kjær tog forbehold med henblik på en nærmere drøftelse i byrådsgruppen.

 Karsten Karlsen var forhindret i at deltage i udvalgets behandling af sagen.
 14-09-2016 Aarhus Byråd
Beslutning ikke frigivet